Sve brojnije rasprave koje se u posljednje vrijeme u javnosti vode potaknute pregovorima Europske unije i SAD-a o partnerskom trgovinsko-investicijskom sporazumu (TTIP) potaknule su dodatni interes i oko pitanja genetski modificiranih organizama, kao i bojazan da bi GMO potpisivanjem tog sporazuma mogao “preplaviti” Europu ne samo proizvodima koji ga sadrže, nego i GM sjemenom, odnosno usjevima.

Prema trenutačnoj situaciji, u Europskoj uniji izdano je 58 autorizacija za genetski modificirane organizme koji se koriste u hrani, hrani za životinje ili kao usjev. Odobrenja se odnose na genetski modificirani kukuruz, pamuk, soju, uljanu repicu, šećernu repicu i mikroorganizme. Vremenski su ograničena na 10 godina, nakon čega moraju proći novu autorizaciju.

Obveza označavanja

Od tih 58 odobrenja, 17 ih je u EU-u odobreno ili produženo prošloga travnja.Također, među tih 58 odobrenja tek se jedno odnosi na GM sjeme, odnosno uzgoj genetski modificiranih organizama. Riječ je o kukuruzu MON 810, američke tvrtke “Monsanto” koji je u Europi odobren još 1998. godine. “Monsantov” GM kukuruz MON810 uzgaja se u pet europskih zemalja na oko 150 tisuća hektara, od čega je najveći dio, oko 137.000 hektara, u Španjolskoj.